ΓΡΑΠΤΗ ΕΡΩΤΗΣΗ E-4013/96 υποβολή: Antonio Tajani (UPE) προς την Επιτροπή (14 Iανουαρίου 1997)

Θέμα: Εξομοίωση της απαλλαγής καταβολής των κοινωνικών εισφορών για 25 δήμους της επαρχίας Ascoli Piceno

Με Προεδρικό Διάταγμα της 22ας Ιουνίου 1995 της Ιταλικής Κυβέρνησης που δημοσιεύθηκε στην Επίσημη Εφημερίδα αριθ. 256 της 2ας Νοεμβρίου 1995, καθορίστηκαν οι όροι για την ευθυγράμμιση της απαλλαγής καταβολής των κοινωνικών εισφορών από τις επιχειρήσεις του νότου της Ιταλίας με την αντίστοιχη απαλλαγή που χαίρουν οι επιχειρήσεις του Κέντρου και της Βόρειας Ιταλίας που θα πρέπει να πραγματοποιηθεί σταδιακά μέχρι την 1η Ιανουαρίου 2000 βάσει των σχετικών διατάξεων της ΕΕ και βάσει ενός προγράμματος σταδιακής μείωσης των διαφορών που υφίστανται ως προς την απαλλαγή από την καταβολή κοινωνικών εισφορών.

Στο Διάταγμα αυτό δεν συμπεριελήφθησαν 25 δήμοι της επαρχίας Ascoli Piceno οι οποίοι ωστόσο είχαν συμπεριληφθεί στο άρθρο 1 του ενιαίου κειμένου αριθ. 218/78 της έκτακτης επέμβασης για το Mezzogiorno καθώς και στις συναφείς και παράγωγες νομοθετικές διατάξεις.

Η μη εξομοίωση των 25 δήμων προς τους αντίστοιχους του Κέντρου και της Βορείου Ιταλίας, βάσει των προβλεπομένων στο Προεδρικό Διάταγμα θα έχει ως αποτέλεσμα την αύξηση του κόστους εργασίας των επιχειρήσεων της περιοχής του Ascoli που θα είναι της τάξεως του 6.16% με αναδρομική ισχύ από 1ης Ιουλίου 1995 και με περαιτέρω συνέπειες για την ανταγωνιστικότητα των επιχειρήσεων αυτών.

Ποία ερμηνεία δίδει η Επιτροπή στα όσα προβλέπονται στο σημείο 15 της απόφασης 95/455/ΕΟΚ ((ΕΕ L 265 της 8.11.1995, σελ. 23. )) της 1ης Μαρτίου 1995 το οποίο ορίζει ότι «η Επιτροπή εκτιμά ότι πρόκειται εδώ για γενική αρχή σύμφωνα με την οποία πρέπει να ληφθεί υπόψη μια αντικειμενική ιδιαιτερότητα καταστάσεων που δεν μπορούν να συγκριθούν με εκείνες των άλλων περιοχών που θα επιδέχονταν παρέκκλιση δυνάμει του άρθρου 92 παράγραφος 3 στοιχείο γ) και προτίθεται να συνεχίσει να συμμορφώνεται προς την αρχή αυτή παραδεχόμενη ότι μικρές ενισχύσεις για τη στήριξη της λειτουργίας μπορούν να γίνουν κατ'εξαίρεση αποδεκτές προσωρινά»;

Θα μπορούσε η ερμηνεία αυτή να συντελέσει στην εξομοίωση των 25Δήμων του Ascoli με τους αντίστοιχους της περιοχής του Abruzzo για τους οποίους αποφασίστηκε μια σταδιακή μείωση των εισφορών από 1ης Ιανουαρίου 1997;

Απάντηση του κ. Van Miert εξ ονόματος της Επιτροπής (13 Φεβρουαρίου 1997)

Η Επιτροπή ενημερώνει τα αξιότιμα μέλη του Κοινοβουλίου ότι με την απόφασή της στις 2 Μαρτίου 1988 σχετικά με την έκτακτη παρέμβαση στο Mezzogiorno, η μείωση των κοινωνικών εισφορών στην επαρχία Ascoli Piceno θεωρήθηκε ότι δεν συμβιβάζεται με την κοινή αγορά.

Με την ευκαιρία αυτή, η Επιτροπή θεώρησε ότι οι κοινωνικοοικονομικοί δείκτες αυτής της επαρχίας δεν δικαιολογούσαν πλέον τις λειτουργικές ενισχύσεις, όπως τη μείωση των κοινωνικών εισφορών. Πράγματι, αυτού του είδους παρέμβαση δικαιολογείται μόνο για τις περιοχές που ανταποκρίνονται στην εξαίρεση του άρθρου 92.3.α) της συνθήκης ΕΚ. Δε συμβαίνει κάτι τέτοιο για την επαρχία Ascoli Piceno.

Ωστόσο, λαμβανομένης υπόψη της αναγκαιότητας να ενθαρρυνθεί η προσαρμογή των επιχειρήσεων της επαρχίας στη νέα κατάσταση που χαρακτηρίζεται από λιγότερο παρεμβατικές μορφές ενίσχυσης της οικονομίας, η Επιτροπή επέτρεψε στην Ιταλική κυβέρνηση, να συνεχίσει να εφαρμόζει το μέτρο αυτό ως τις 31 Δεκεμβρίου 1990 ως συνοδευτικό μέτρο προσωρινού χαρακτήρα.

Έτσι, έχει ήδη χορηγηθεί στην επαρχία Ascoli Piceno ένα σύστημα σταδιακής μείωσης των πλεονεκτημάτων που παρείχε το καθεστώς μείωσης των κοινωνικών εισφορών με βάση την αιτιολόγηση του σημείου 15 της απόφασης της Επιτροπής 95/455/ΕΚ, που αναφέρεται στην ερώτηση του αξιότιμου μέλους του Κοινοβουλίου.